*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*178. számú előterjesztés*

Bátaszék Város Önkormányzata Képviselő-testületének 2017. augusztus 30-án,

16,00 órakor megtartandó ülésére

A Bátaszékért Marketing Nonprofit Kft. Széchenyi kártya nyitásának engedélyezése

|  |
| --- |
| **Előterjesztő:** Izsák Mónika ügyvezető**Készítette**: Izsák Péter könyvelő**Törvényességi ellenőrzést végezte**:**Tárgyalja:**Bátaszékért Marketing NKft. FB: 2018. 08. 30. KOIS Bizottság: 2018. 08. 28. PG Bizottság: 2018. 08. 29. |

**Tisztelt Képviselő-testület!**

A Bátaszékért Marketing Nonprofit Kft. elmúlt egy éves működésének áttekintése során, megállapítható, hogy a gazdálkodása stabil, azonban a nagyobb rendezvények bonyolítása során átmeneti likviditási problémák merülhetnek fel. Ilyen lesz a szeptember 8-án megrendezendő II. Bátaszéki Bornapok is. A rendezvényhez kapcsolódóan jelentős kiadás keletkezik szeptember elején, ugyanakkor szeptember 10-éig béreket, szeptember 12-éig pedig járulékot kell fizetni.

Az ilyen átmeneti problémák áthidalására, szeretne a Kft. 1.000-1.500 e Ft összeg erejéig Széchenyi folyószámla hitelkeretet igényelni.

Ez a hitelkeret a Kft. szempontjából egy védőhálót jelentene, amivel az átmeneti kiadások finanszírozhatóak lennének.

A Széchenyi folyószámla hitelről az alábbiakban tájékoztatjuk a képviselő-testületet.

* A Széchenyi Kártya Folyószámlahitel a már működő mikro-, kis- és középvállalkozások (kkv-k) részére kialakított, kedvezményes kamatozású, állami kamat- és kezességi díj-támogatásban részesített hitelkonstrukció, amely kedvező lehetőség az adott vállalkozás átmeneti pénzügyi gondjainak megoldására.
* A hitel futamideje 1+1 év, amely a gyakorlatban azt jelenti, hogy a hitelszerződés az aláírásától számított 1 év múlva lejár, azonban a felülvizsgálati kérelem határidőben történő benyújtása és a bank pozitív bírálata esetén további egy évre automatikusan (külön hitelszerződés megkötése, ill. a meglévő módosítása nélkül) meghosszabbodik,
* A hitel teljes összegének visszafizetése a szerződés lejáratának napján esedékes.
* A hitelkeret megnyitásakor a hitelkeret nagyságától függő bírálati díjat (korábbi nevén „kártyadíj”) és a kezességi díj állami támogatáson felüli részét kell kifizetni. A bírálati díj minden induló költséget tartalmaz, egyéb díj a hitelszerződés megkötését megelőzően, illetve a hitelkeret rendelkezésre bocsátásakor nincs.
* A hitelhez jutást a Garantiqa Hitelgarancia Zrt. kezességvállalása segíti. Társas vállalkozások esetén kötelező biztosíték a vállalkozás legalább 50 %-os mértékű tulajdonosának/tulajdonosainak készfizető kezességvállalása.

Kérem a tisztelt képviselő-testületet, hogy a hitel felvételét engedélyezni szíveskedjen.

**Határozati javaslat:**

**a Bátaszékért Marketing Nonprofit Kft. Széchenyi kártya nyitásának engedélyezésére**

Bátaszék Város Önkormányzatának Képviselő-testülete, mint a Bátaszékért Marketing Nonprofit Kft. kizárólagos tulajdonosa

1. egyetért azzal, hogy a Kft. – stabil gazdálkodásának fenntartása érdekében – az átmeneti likviditási problémák kezelése céljából az OTP Bank Nyrt. számlavezetőjénél 1.000.000 Ft keretösszeg erejéig Széchenyi Kártya Folyószámlahitelt igényeljen;
2. a hitel folyósítása esetén vállalja a készfizető kezességet.

*Határidő*: 2017. augusztus 31.

*Felelős*: Kondriczné dr. Varga Erzsébet jegyző

 (a határozat megküldéséért)

*Határozatról értesül:* Bátaszékért Marketing Nkft., Helyben

 BKÖH pénzügyi iroda

 irattár